Ágústa Margrét Arnardóttir , búsett á Djúpavogi , er ritstjóri HVAÐ , nýs barna - og ungmennatímarits sem kom út í fyrsta sinn í byrjun júní 2019 . Lögð er áhersla á efni fyrir lesendur á aldrinum 8 - 18 ára þótt efnið höfði til lesenda á öllum aldri . „ Mér datt aldrei í hug að ég myndi einhvern tíma gefa út barna - og ungmennatímarit , en ég er gríðarlega hugmyndarík , hvatvís og ofvirk þannig að líf mitt kemur mér alltaf á óvart , “ segir Ágústa þegar hún er spurð um tilurð þess að hún hóf tímaritaútgáfu . „ Ég tók eftir því fyrst fyrir um sex árum að það væri vöntun á hvetjandi og eflandi tímaritum fyrir börn , öðru hvoru hugsaði ég svo að þetta og hitt væri sniðugt í þannig blað . Ég kláraði svo mitt fimmta fæðingarorlof í septmeber í fyrra og ákvað að prófa þetta bara . “ HVAÐ er fjölbreytt tímarit og í það skrifa um fjörutíu einstaklingar á öllum aldri , pistla , uppskriftir , sögur , viðtöl og fleira . „ Það er mikið um innsent efni frá börnum sem eru að kynna sín áhugamál , sín svæði og fleira fyrir lesendum en eldri pistlahöfundar skrifa sína pistla með „ hvað myndi ég vilja segja mér þegar ég var 8 - 18 ára “ . Þetta eru hvetjandi pistlar um til dæmis vináttu , líkamsímynd og mikilvægi þess að virða og elska sig sjálf og margt fleira sem og upplýsandi pistlar um kynfæri , fjármál , tískuljósmyndir og hvernig á að baka túnfífla , svo fátt eitt sé nefnt . “ Þurfti að læra að lifa upp á nýtt Ágústa stofnaði hönnunar - og framleiðslufyrirtækið Arfleifð þegar fyrsta barnið hennar og mannsins hennar sem er sjómaður var sex mánaða , svo eignuðust þau þrjú börn á þremur árum . „ Ég reyndi mitt allra besta við að reka fyrirtækið , sinna börnum , heimili og lífinu , að miklu leyti ein . Þetta var nokkurra ára rússíbani sem endaði með að ég hrundi andlega og líkamlega . Eftir á að hyggja var þetta þrot sem ég komst í mun alvarlegra en ég gerði mér grein fyrir því eftirköstin eru enn . Ég hef ekki sama úthald , orku og getu og ég hafði . Ég þurfti að breyta algjörlega um lífsstíl , ég hætti að drekka , fékk ADHD-greiningu og samkvæmt læknisráði átti ég að láta viðburði og stór verkefni á pásu , “ segir Ágústa . „ Ég þurfti í raun að læra að lifa upp á nýtt , sætta mig við alls konar , fara í gegnum fortíðina , endurskipuleggja framtíðina og læra að lifa í núinu . Það má segja að þetta ferli hafi ekki síst verið kveikjan að HVAÐ . Ég hef lesið svo margt uppbyggilegt og merkilegt , er að læra markþjálfun og ætla mér að vinna við að hvetja fólk . Úr því að ég gat fundið hugarró , sátt og innihaldsríkara líf þá geta það allir . “ „ Ég þurfti í raun að læra að lifa upp á nýtt , sætta sig við alls konar , fara í gegnum fortíðina , endurskipuleggja framtíðina og læra að lifa í núinu . “ Hún segir að í nútímasamfélagi sé allt of mikill hraði , neysluhyggja , yfirborðskennd , viðmiðun og vonbrigði , bæði hjá fullorðnum og börnum . „ Börn verða fyrir stanslausu áreiti á öllum miðlum , bíómyndum , auglýsingum , inni á heimilum , í skólum og samfélaginu öllu . Kvíði , streita og vanlíðan er að aukast hjá börnum og ég var þannig barn – mér leið oft illa . Ég var „ vandræðaunglingur “ , byrjaði að drekka á þrettánda ári til að fylla í eitthvað tóm og flýja raunveruleikann . Ég skammaðist mín fyrir svo margt , bar enga virðingu fyrir mér eða öðrum . Ég eyðilagði hluti , sambönd og mig sjálfa . Þetta var allt sprottið út frá vanlíðan og of lítilli trú á sjálfa mig , “ segir Ágústa . Fylgdi syni sínum í skólanum allan daginn í fjóra mánuði Í þessu fyrsta tölublaði HVAÐ er ítarlegt viðtal við Heiðar Loga Elíasson , brimbrettakappa með meiru . „ Jákvæðni hans , kraftur og eldmóður urðu mér innblástur fyrir nokkrum árum , þegar hann var um tvítugt og ég um 35 ára þriggja barna móðir að takast á við þrotið mitt . Ég tók hann mér til fyrirmyndar og nú er ég orðin fertug og fimm barna móðir sem fer í blautgalla og hoppar í sjóinn , ár og vötn til að tengjast náttúrunni og skemmta sér . Þetta er eitthvað sem ég gerði aldrei en langaði alltaf . Af einhverjum ástæðum var ég búin að búa mér til allt of mikið af hindrunum og hafði afsakanir fyrir öllu . Stærstu afsakanir mínar voru að ég ætti of mörg börn , of lítinn tíma , of lítinn pening og fleira . Fyrir tveimur árum var mér svo enn meira kippt inn í raunveruleikann . Sonur minn sem þá var í 3. bekk var í kolvitlausum farvegi . Hann sýndi alls konar hegðun sem benti til mikilla erfiðleika og vanlíðunar . Það var búið að prófa ýmsar aðferðir til að reyna að „ láta “ hann haga sér betur og líða betur en ekkert breyttist , honum leið verr og verr , ef eitthvað . “ Ágústa ákvað að fara með honum í tvær til fjórar vikur í skólann til að reyna að sjá hvað „ væri að honum “ . Það endaði þannig að hún setti Arfleifð á pásu , droppaði öllu og mætti með honum í allar kennslustundir , frímínútur , tómstundir og fleira í tæplega fjóra mánuði „ Ég sá ótrúlega vel að það var margt að hjá honum en ekki að honum . Við tók tveggja ára ferli til að finna hans farveg og vellíðan . Útivist , samvera , áhugamál , ástríða fyrir einhverju , leikur , hvatning , ábyrgð og fleira var partur af því sem gjörbreytti hans líðan og okkar allra . Því þegar barni , eða fullorðnum , líður illa hefur það áhrif á alla í kring . Það sem ég sá einnig var að það var líka svo ofboðslega margt að hjá mér , fjölskyldunni , skólanum og samfélaginu . Öll mín hugsun breyttist . “ Öll fjölskyldan breytti um stefnu í lífinu fyrir nokkrum árum og tekur þátt í blaðaútgáfunni með Ágústu . Eftir þetta snýst líf Ágústu og fjölskyldu um að finna farveg hvers og eins einstaklings í fjölskyldunni og fjölskyldunnar sem heildar . Þau fóru að stunda vatnasport , mun meiri útivist , flakk og ferðalög , breyttu kauphegðun og flæði inn á heimilið , fóru að safna upplifunum í stað eigna og svo ótal margt sem hefur skilað þeim vellíðan , hugarró og sátt . 1100 kílómetra ferðalag vel þess virði Börn Ágústu eru með henni í blaðaútgáfunni . „ Ég hannaði þessa útgáfu og allt sem fylgir út frá börnunum og fjölskyldunni . Þau skrifa öll eitthvað í blaðið og hafa verið að selja það hús úr húsi á landsbyggðinni . Ég fór einu sinni ein til Reykjavíkur að vinna að þessu en annars hafa þau komið með mér . Ég og Vigdís , elsta dóttir mín , keyrðum frá Djúpavogi til Reykjavíkur og til baka , alls 1100 kílómetra , til þess að hitta Heiðar Loga í þrjár klukkustundir . Það ferðalag var margfalt þess virði og magnað tækifæri að hitta og heyra sögu hans , sem er í 1. tölublaðinu . Ég er ritstjóri og skrifa í blaðið en mitt helsta verk var að fá efni frá öllum og setja það saman á einn aðgengilegan stað . Íris Ösp Sveinbjörnsdóttir er grafískur hönnuður og listrænn stjórnandi HVAÐ . Fyrsta tölublaðið var í um níu mánuði í vinnslu og á lokasprettinum leið okkur eins og við værum að eignast barn saman . „ Meðgangan “ gekk vel , við fórum fram yfir settan útgáfudag en eins og eðililegt er með fyrsta barn og lærðum alveg ólýsanlega mikið af þessu ölllu . “ Ágústa hefur horft mikið til tímaritanna ABC og Æskunnar sem vinsæl voru þegar hún var barn . „ Ég sendi inn helling af sögum , teikningum og óskaði eftir pennavinum þegar ég var barn og þau fylltu mig innblæstri í þessari útgáfu . HVAÐ er vettvangur barna og ungmenna til að láta ljós sitt skína . Í stað plakata með tónlistarfólki og íþróttamönnum eru falleg og uppbyggileg kvót og heilræði sem sóma sér vel uppi á vegg í ramma . Og í stað krossgátna og þrauta eru hvetjandi verkefni , áskoranir og markmiðaeyðufyllingar sem gaman og gagnlegt er að fylla inn í . Þannig að þetta er svona nútímaútfærsla á þessum gömlu tímaritum í bland við brandara , leiki og lífið í landinu frá börnum og ungmennum . “ Vill sporna við skjátíma Langflestir sem Ágústa talaði við í sambandi við HVAÐ hafa verið jákvæðir og til í að taka þátt . Ævar Þór , rithöfundur og vísindamaður , Alda Karen , Sölvi Tryggva , Pálína Ósk , Þorgrímur Þráins , Erna í Ernulandi , Ólafur Stefánsson , Fanney Þóris , Rakel Rán og fleiri skrifa pistla . „ Þetta er fólk sem vinnur við að hvetja og upplýsa . Þau vita að börn og ungmenni þurfa að fá upplýsingar beint í æð og þau höfðu trú á þessu hjá mér . Það er ómetanlegt . Ég vil með hefðbundinni prentútgáfu í stað netútgáfu reyna að sporna við skjátíma og mín hugsun er að ég verði að prófa þetta . Ég trúi því innilega að ef HVAÐ fær tækifæri , fær kynningu og verði aðgengilegt í verslunum þá muni það blómstra . “ Prentsmiðjan Oddi prentar blaðið og Ágústa segir að starfsfólkið þar hafi verið með eindæmum þolinmótt , ráðagott og dásamlegt í samskiptum . „ Það var markmið okkar allra að hafa þetta metnaðarfullt og faglegt . Við höfum fengið mikið hrós fyrir innihald , útlit , gæði , pappír , prentun og fleira . Það var ekkert mál að vinna þetta frá Djúpavogi , ekki síst af því að það var frábært fólk í hverju verki . Reynsla mín úr fyrri rekstri , menntun , námskeið og fleira hjálpaði mikið . “ Óskin er að blaðið ýti undir heilbrigði og heilindi , sjálfstæða hugsun , efli og hvetji lesendur til dáða . Næst á dagskrá hjá fjölskyldunni er viðburður og sala á Humarhátíð á Hornafirði þar sem þau verða með sérstakt HVAD-svæði – skapandi og hvetjandi svæði þar sem innihald blaðsins er fært í raunveruleikann . Alls konar áskoranir , föndur og fleira . „ HVAÐ er ekki bara tímarit , það er lífsstíll sem hvetur til samveru , útivistar og að njóta . Einnig verðum við með sölu á Lummudögum í Skagafirði . Við vonumst til að vera með sem mest af svona viðburðum og ýmis námskeið eru í bígerð fyrir veturinn . Markmið okkar með HVAÐ eru stór og falleg , ég er þó raunsæ og veit að í rekstri , og lífinu , getur allt gerst . Jafnaðargeð , þolinmæði og æðruleysi í bland við kæruleysi , hvatvísi og trú er nauðsynlegt veganesti í öllum verkefnum sem maður tekur sér fyrir hendur . “ Kemur út tvisvar á ári Í loforði til lesenda og stefnu HVAÐ segir að óskin sé að þegar börn og ungmenni skoði blaðið finni þau fyrir eldmóði , áhuga og gleði og að HVAÐ ýti undir heilbrigði og heilindi , sjálfstæða hugsun , efli og hvetji lesendur til dáða . Í tímaritinu eru líka upplýsingar um staði sem börn og ungmenni geta leitað til – hjálparsími Rauða krossins , Bergið , SÁÁ og fleira . Blaðið mun koma út tvisvar á ári til að byrja með , í júní og nóvember , það er til sölu á heimasíðunni hvadtimarit.is , í barnavöruversluninni Hreiður í Kópavogi , verslunum Pennans , Nettó og Hagkaupa og kostar alls staðar 2.500 kr . HVAÐ er einnig á Facebook og Instagram undir Hvadtimarit .